 Na WANGU KANURI BAADHI ya viongozi na wanasiasa katika mrengo wa Azimio la Umoja – One Kenya wamepinga kuteuliwa kwa mbunge wa Eldas Adan Keynan kama mmoja wa wawakilishi wa Kenya Kwanza katika mazungumzo maridhiano. Viongozi hao wanasema kuwa Keynan ni mwanasiasa wa chama cha Jubilee, mojawapo wa chama ndani ya Azimio la Umoja. Keynan aliteuliwa kuwa miongoni mwa wabunge saba wa Kenya Kwanza, watakaofanya mazungumzo na wabunge kutoka mrengo wa Azimio. Hata hivyo, uteuzi wake umewakera wengi wa wanasiasa haswa kutoka vuguvugu la Azimio ambao wamesema kuwa Rais William Ruto hakuwateua wawakilishi wake ifaavyo. Seneta wa Nairobi, Bw Edwin Sifuna ambaye anawakilisha Azimio katika majadiliano alisema, “Nikiangazia umakini wa Ruto katika uteuzi wa wabunge katika majadiliano ninaona kuwa kumweka Keynan si haki. Kusisitiza kuwa lazima majadiliano haya yafanyike bungeni si ishara nzuri na hata kutofanya lolote ili kushusha bei ya unga.” Kauli ya Katibu Mkuu huyo wa Orange Democratic Movement (ODM), iliungwa mkono na mbunge wa kiti cha udiwani cha Kileleshwa Robert Alai akisema, “Kenya Kwanza imetusi majadiliano ambayo tunapaswa kuwa nayo kwa kuweka mbunge wa Azimio kwenye kikosi chao.” Isitoshe, Seneta wa Narok Ledama Ole Kina pia alishutumu vikali kuwepo kwa Keynan kwenye kikosi cha Kenya Kwanza, huku akisema kuwa italazimu wabunge wa Azimio kurejea kwa Wakenya. Kenya Kwanza, inayoongozwa na Rais William Ruto ilifanya uteuzi wa wake mnamo Jumatano, nayo Azimio wiki iliyopita. Kila upande unawakilishwa na wabunge saba. Rais Ruto alirai kiongozi wa Azimio Bw Raila Odinga kusitisha maandamano, akiahidi kuwa tayari kwa mazungumzo kuangazia malalamishi ya upinzani. Vikosi hivyo vinatarajiwa kuanza mazungumzo yatakayojikita zaidi katika suala la uteuzi wa makamishna wapya wa Tume Huru ya Uchaguzi na Mipaka (IEBC).   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  